
R E G U L A M E N T

DE ORGANIZARE ȘI FUNCȚIONARE A 
STRUCTURII COMUNITARE CONSULTATIVE 
LA NIVELUL UAT ORAȘ MĂCIN














Cap. I. Dispoziții generale
Art. 1 Structura Comunitară Consultativă este o formă de sprijin la nivel local, constituită ca o alternativă la soluționarea problemelor apărute în familiile dezorganizate, aflate în impas financiar sau a copiilor privați de o îngrijire și educație adecvată, constituită în temeiul dispozițiilor art. 114 din Legea nr. 272/2004 privind protecția și promovarea drepturilor copilului, actualizată, cu modificările și completările ulterioare și ale art. 12 și 13 din Legea nr. 156/2023 privind organizarea activității de prevenire a separării copilului de familie.
Art. 2 (1) Misiunea Structurii Comunitare Consultative – contribuie la elaborarea, implementarea și monitorizarea planurilor de servicii pentru copiii expuși riscului de separare de familie, se implică în identificarea nevoilor și resurselor comunității locale, în soluționarea problemelor sociale ale comunității care privesc copiii, sau după caz, formulează propuneri autorităților competente, prin informare, sfătuire, acompaniere, mediere, recomandare.
(2) Structura Comunitară Consultativă nu se substituie competențelor Direcției de Asistență Socială Măcin în domeniul protecției copilului și nu este furnizor de servicii sociale.
Art. 3 Scopul Structurii Comunitare Consultative este de a sprijini activitatea de asistență socială prin creșterea calității vieții în familiile dezorganizate, aflate în impas financiar sau a copiilor privați de o îngrijire și educație adecvată, îndeplinind următoarele funcții:
· de colaborare: cu autoritățile publice competente, cu reprezentanții societății civile;
· consultativă: pentru instituțiile publice și private, cât și pentru comunitate;
· de intervenție: primară, directă, cât și prin implicarea membrilor comunității.

Art. 4 Rolul Structurii Comunitare Consultative este atât de soluționare a unor cazuri concrete, cât și de a răspunde nevoilor globale ale colectivității în situații ce privesc copiii și familiile acestora.
Cap. II. Principii care stau la baza activității Structurii Comunitare Consultative
Art. 5 Principiile în baza cărora se desfășoară activitatea Structurii Comunitare Consultative la nivelul orașului Măcin sunt:
a) Nediscriminare – persoanele vulnerabile beneficiază de măsuri și acțiuni de protecție socială fără restricție sau preferință față de rasă, naționalitate, origine etnică, limbă, religie, categorie socială, opinie, sex ori orientare sexuală, vârstă, apartenență politică, dizabilitate, boală cronică necontagioasă, infectare HIV sau apartenență la o categorie defavorizată;
b) Respectu față de cetățean – fiecărei persoane îi este garantată dezvoltarea liberă și deplină a personalității, îi sunt respectate statutul individual și social și dreptul la intimitate și protecție împotriva oricărui abuz fizic, psihic, intelectual, politic sau economic;
c) Legalitate – obligația de a acționa cu respectarea prevederilor legale în vigoare și a tratatelor și a convențiilor internaționale la care România este parte;
d) Confidențialitate – pentru respectarea vieții private, beneficiarii au dreptul la păstrarea confidențialității asupra datelor personale și informațiilor referitoare la viața privată și situația de dificultate în care se află;
e) Imparțialitate – obligația de a-și exercita atribuțiile legale, fără subiectivism, indiferent de propriile convingeri sau interese;
f) Transparență – se asigură creșterea gradului de responsabilitate a administrației publice locale față de cetățean, precum și stimularea participării active a beneficiarilor la procesul de luare a deciziilor;
g) Acces deschis la consultare – persoanele din comunitate, indiferent dacă sunt în mod direct sau indirect afectate, au dreptul de a participa la consultări în toate etapele în care se dezbate un viitor program sau proiect ce privește situația persoanelor vulnerabile în comunitate, pentru analiza situațiilor în care se află o persoană vulnerabilă pentru a preveni o situație de risc/vulnerabilitate tranzitorie, multiplicarea riscurilor sau vătămare/vulnerabilitate permanentă, precum și analiza apariției unor situații de vulnerabilitate unde este necesară intervenția/furnizarea serviciului public;
h) Interoperabilitate – toate persoanele dintr-o comunitate locală trebuie să aibă aceeași informație, în același timp, în același format și utilizând protocoale compatibile, astfel încât furnizorii de servicii sociale și persoanele care se angajează voluntar să asigure o intervenție rapidă, eficientă și adecvată potrivit cazurilor care s-au produs în comunitatea locală și care au creat vulnerabilitatea tranzitorie/permanentă a persoanei.


Cap. III. Cadrul legal de înființare și funcționare a Structurii Comunitare Consultative
· Dispozițiile art. 114 din Legea nr. 272/2004, privind protecția și promovarea drepturilor copilului, actualizată, care prevăd următoarele: 
 (1) Autoritățile administrației publice locale au obligația de a implica colectivitatea locală în  procesul de identificare a nevoilor comunității si de soluționare la nivel local a problemelor  sociale care privesc copiii.
(2) În acest scop pot fi create structuri comunitare consultative cuprinzând, dar fără a se limita, oameni de afaceri locali, preoți, cadre didactice, medici, consilieri locali, polițiști, etc. 
Rolul acestor structuri este atât de soluționare a unor cazuri concrete, cât si de a răspunde nevoilor globale ale respectivei colectivități. 
 (3) Mandatul structurilor comunitare consultative se stabilește prin acte emise de către  autoritățile administrației publice locale. 
 (4) Pentru a-și îndeplini rolul pentru care au fost create, structurile comunitare  consultative vor beneficia de programe de formare în domeniul asistenței sociale și protecției copilului.
· [bookmark: _Hlk139972374]Ordonanța nr. 86/2004 pentru modificarea și completarea Ordonanței Guvernului nr. 68/2003 privind serviciile sociale care prevede la art. 50^2 alin. (3): „în realizarea obiectivelor proprii, autoritățile administrației publice locale au obligația de a implica comunitatea în identificarea, prevenirea și soluționarea la nivel local a problemelor sociale”;
· H.C.L. nr. 13/28.02.2019 privind înființarea Direcției de Asistență Socială a orașului Măcin ca instituție publică cu personalitate juridică, sub autoritatea Consiliului Local Măcin;
· Legea nr. 292/2011 a asistenței sociale care prevede la art. 6 lit. nn): „structurile comunitare consultative reprezintă asocierea formală sau informală a unor oameni de afaceri locali, preoți, cadre didactice, medici, consilieri locali, polițiști, alți membri ai comunității, în vederea sprijinirii autorităților administrației publice locale și furnizorilor de servicii sociale în soluționarea nevoilor de servicii sociale ale comunității”;
· Legea nr. 156/2023 privind organizarea activității de prevenire a separării copilului de familie, care în art. 12 prevede: „În subordinea consiliului local poate funcționa structura comunitară consultativă, creată în baza prevederilor art. 114 alin. (2) din Legea nr. 272/2004, republicată, cu modificările și completările ulterioare, ca organ de specialitate al acestuia, fără personalitate juridică”.

Cap. IV. Componența Structurii Comunitare Consultative
Art. 6 (1) Structura Comunitara Consultativă are în componență un președinte și un secretar, desemnați prin Hotărâre a Consiliului Local al Orașului Măcin, ținând cont de prevederile legii, respectiv un reprezentant al unei unități de învățământ, un medic de familie/asistent medical comunitar, un polițist din poliția locală, un preot, un consilier local și, acolo unde există, un reprezentant al unei organizații neguvernamentale acreditate ca furnizor de servicii sociale care desfășoară activități în domeniul protecției si promovării drepturilor copilului. Aceștia sunt selectați în funcție și de următoarele criterii: își desfășoare activitatea în cadrul comunității, locuiesc în comunitate, sunt cunoscuți în comunitate, au prestigiu, sunt disponibili. Președintele structurii comunitare consultative este directorul executiv al Direcției de Asistență Socială Măcin.
(2) Desemnarea membrilor Structurii Comunitare Consultative precum și activitatea acestuia se realizează cu respectarea dispozițiilor legale privind eliminarea conflictului de interese și ținând cont de interesul superior al copilului.
(3) Structura Comunitară Consultativă - Măcin va funcționa cu următoarea componență: 
a) președinte – conducătorul Direcției de Asistență Socială Măcin;
b) membrii Structurii Comunitare Consultative – desemnați prin Hotărâre a Consiliului Local a orașului Măcin dintre oameni de seamă ai comunității și reprezentanți ai Direcției de Asistență Socială Măcin;

(4) lucrările de secretariat ale Structurii Comunitare Consultative Măcin sunt asigurare de către Direcția de Asistența Socială Măcin.

(5) Componența Structurii Comunitare Consultative se poate modifica, prin hotărâre a Consiliului Local al orașului Măcin, în următoarele situații:

a) decesul reprezentantului/persoanei desemnat/ă;
b) renunțarea unilaterală a reprezentantului/persoanei desemnat/ă, cu anunțarea în scris cu cel puțin 30 de zile înainte ca renunțarea să își producă efectele;
c) neparticiparea la trei întruniri consecutive;
d) nerespectarea principiilor legalității, confidențialității, imparțialității, nediscriminării.

(5) Mandatul membrilor Structurii Comunitare Consultative este pe perioadă de doi ani, înlocuirea acestora realizându-se conform prevederilor art. 6 alin. 4.
Cap. V. Atribuțiile Structurii Comunitare Consultative
Art. 7 (1) Structura Comunitară Consultativă are următoarele atribuții:
a) sprijină activitatea de elaborare, implementare și monitorizare a planurilor de servicii pentru copiii expuși riscului de separare de familie;
b) analizează și propune acordarea de beneficii sociale excepționale pentru familiile care se ocupă de creșterea și îngrijirea copiilor aflați în situație de risc de separare ca urmare a situației economice precare cu care familia se confruntă;
c) avizează planurile anuale de dezvoltare a serviciilor de prevenire;
d) sprijină și facilitează organizarea de grupuri de suport pentru părinți care se află în situațiile prevăzute la art. 5 din Legea nr. 156/2023;
e) sprijină constituirea unor organisme de reprezentare a copiilor și tinerilor la nivel de comunitate;
f) sprijină organizarea de grupuri de lucru, mese rotunde pe tema prevenirii separării copilului de familie la care să participe reprezentanți ai serviciului public de asistență socială, ai unităților de învățământ, medici de familie, alți profesioniști relevanți, care să faciliteze schimbul de bune practici, precum și identificarea de soluții pentru copiii aflați în situație de risc de separare de familie;
g) sprijină realizarea de campanii de informare pe teme relevante pentru prevenirea separării copilului de familie;
h) întocmește un raport anual de activitate, pe care îl înaintează consiliului local, cu privire la situația copiilor din unitatea administrativ-teritorială;
i) promovează valorile familiale, stabilitatea familiei și a îngrijirii copiilor de către părinți/familie;
j) sprijină familiile în vederea asumării responsabilităților parentale;
k) mediază conflictele intrafamiliale cu respectarea principiului respectării vieții private și familiale;
l) are în vedere promovarea valorilor familiale, a stabilității familiei și a îngrijirii copiilor de către părinți.

(2) Atribuțiile, sarcinile, competențele și responsabilitățile prevăzute în prezentul Regulament nu sunt limitate, ele urmând a fi completate pe parcurs cu cele rezultate, în mod expres sau implicit, din legi, decrete, ordonanțe, hotărâri și alte acte normative.
Cap. VI. Funcționarea Structurii Comunitare Consultative
Art. 8 (1) Structura Comunitară Consultativă se întrunește în ședință ordinară, trimestrial, la convocarea directorului executiv al Direcției de Asistență Socială Măcin, precum și în ședință extraordinară, ori de câte ori este necesar, la cererea directorului executiv, a primarului sau a oricărui membru.	
(2) La ședințele Structurii Comunitare Consultative pot participa, fără drept de vot, reprezentanți ai Direcției Generale de Asistență Socială și Protecția Copilului Tulcea, consilierii locali, profesioniști care prin activitatea lor intră în contact cu copiii, precum și alte persoane invitate de membrii Structurii Comunitare Consultative.
(3) Convocarea ședințelor Structurii Comunitare Consultative se realizează de către președinte prin secretar, cu cel puțin 5 zile lucrătoare înainte de data stabilită, în cazul ședințelor ordinare, iar în cazul ședințelor extraordinare cu cel puțin 2 zile lucrătoare înainte. Membrii Structurii Comunitare Consultative pot fi convocați în vederea participării la ședință prin intermediul e-mail-ului, telefonic, adreselor scrise și au obligația de a confirma participarea cu cel puțin 1 zi lucrătoare înaintea datei stabilite pentru ședință.
(4)Convocatorul va cuprinde în mod obligatoriu data, ora, locația, modalitatea desfășurării( prezență fizică sau online) și ordinea de zi propusă.
(5) Ședințele sunt valabil întrunite în cazul în care sunt prezenți cel puțin jumătate din numărul total al membrilor Structurii Comunitare Consultative.
(6) Structura Comunitară Consultativă adoptă hotărâri cu majoritatea membrilor prezenți la ședință.
(7) Cazurile și activitatea Structurii Comunitare Consultative, sunt organizate și monitorizate de secretar. Secretarul convoacă membrii, stabilește ordinea de zi, monitorizează cazurile și sistematizează activitatea structurii. Acesta supune spre analiză problemele identificate, redactează recomandările/ propunerile care vor fi transmise autorităților locale și altor instituții/organizații de interes public sau privat sau persoanelor fizice implicate în activități cu caracter social.
(8) Ședințele sunt conduse de președinte. În lipsa acestuia, se va alege un președinte supleant ce va prezida ședința.
(9) La ședințele Structurii Comunitare Consultative se întocmesc procese verbale, redactate de secretar și însușite sub semnătură de către toți membrii prezenți. Procesul verbal va conține în mod obligatoriu data și locul întâlnirii, numărul adresei prin care au fost convocați membrii, mențiuni referitoare la prezență, ordinea de zi a ședinței, punctele de vedere ale membrilor cu privire la subiectele de pe ordinea de zi, rezultatul votului membrilor prezenți.
(10) Procesul-verbal de ședință, cât și orice alt document elaborat sau redactat în urma ședințelor Structurii Comunitare Consultative vor fi semnate de președintele acestuia și contrasemnate de membri.
(11) Structura Comunitară Consultativă analizează problemele identificate și realizează un plan de acțiuni care va fi transmis autorității locale.
(12) Mandatul membrilor Structurii Comunitare Consultative este de 2 ani de la data numirii.
Art. 9 Sfera relațională și raporturi:
a) între membrii Structurii Comunitare Consultative: nu sunt raporturi de subordonare, aceștia acționează ca o echipă, colaborează, cooperează, comunică, se sprijină în vederea identificării celor mai bune soluții la problemele comunității locale. Membrii structurii au aceeași poziție în cadrul acestuia. Întâlnirile de lucru se desfășoară cu sprijinul secretarului acestuia. Divergențele de opinii/punctele de vedere contradictorii se manifestă doar în timpul întâlnirilor, concluziile si deciziile Structurii Comunitare Consultative odată adoptate prin votul majorității, sunt însușite de fiecare membru în parte;
b) între membrii Structurii Comunitare Consultative și autorități: structura colaborează cu autoritățile publice locale și instituțiile de asistență socială, făcând recomandări, primesc asistență tehnică din partea Direcției de Asistență Socială Măcin. Structura Comunitară Consultativă are relații de colaborare cu autoritățile locale, precum și cu serviciile locale care au ca obiect de activitate asistența socială. Structura Comunitară Consultativă recomandă Consiliului local Măcin, Primarului, etc. luarea unor măsuri pentru soluționarea unor cazuri, fie acordarea unor servicii/beneficii sociale, fie luarea unor măsuri speciale de protecție;
c) între membrii Structurii Comunitare Consultative și comunitate: Structura nu are prerogative de autoritate publică, comunitatea oferindu-i sprijin pentru identificarea și soluționarea problemelor apărute, măsurile propuse/adoptate de Structură nu creează obligații pentru cetățeni. Structura Comunitară Consultativă nu dă naștere la obligații pentru cetățenii orașului Măcin, aceștia fiind informați despre existența Structurii și rolul acestuia. Cetățenii din comunitate pot participa, în funcție de voința lor, la întâlnirile Structurii Comunitare Consultative, dar aceștia nu pot fi obligați să se prezinte în fața Structurii. Structura Comunitară Consultativă poate doar să recomande cetățenilor asumarea unor obligații și, împreună cu personalul cu atribuții de asistență socială și protecția copilului, își asumă obligația de a sfătui și influența familia care beneficiază de sprijin, pentru a crește capacitatea acesteia de a se ocupa de copii;
d) între Structura Comunitară Consultativă și alte structuri comunitare: Structura Comunitară Consultativă – Măcin este un model nou de organizare a comunității locale pentru o implicare permanentă si sistematică a acesteia în soluționarea problemelor sociale. Rolul acestuia nu trebuie confundat cu rolul serviciilor/compartimentelor de asistență socială care funcționează la nivel local, prin Direcția de Asiustență Socială.

Art.10 Indemnizația de ședință

(1) Președintele și membrii Structurii Comunitare Consultative au dreptul la o indemnizație de ședință echivalentă cu 1% din indemnizația primarului, în baza art. 13, alin. (3) din Legea 156/2023 privind organizarea activității de prevenire a separării copilului de familie.

(2) Indemnizația se suportă din bugetul local, în limita creditelor bugetare aprobate cu această destinație și cu încadrarea în limita maximă a cheltuielilor de personal, stabilită prin lege.


Cap. VII. Dispoziții finale
Art. 10 Prevederile prezentului regulament se aplică tuturor membrilor Structurii Comunitare Consultative, care sunt obligați să îl cunoască și să îl respecte.
Art. 11 Acest regulament se completează cu prevederile legale în vigoare și va putea fi modificat sau completat, după caz, la cererea membrilor Structurii Comunitare Consultative, prin hotărâre a Consiliului Local al Orașului Măcin.

15.04.2024



Director executiv
Dascălu Tiberius

